Nykyiset TE- ja yrityspalvelut yhdistetään uusiksi kasvupalveluiksi maakuntauudistuksen myötä.

Nykyiset TE- ja yrityspalvelut yhdistetään uusiksi kasvupalveluiksi maakuntauudistuksen myötä. Ismo Pekkarinen / AOP

Monet kaupungit ovat vaatineet muutosta kasvupalvelulakiin, joka siirtää työllisyys- ja elinkeinopalvelut maakuntien hoidettavaksi.

Hallituspuolueet ovat jatkaneet neuvotteluja maakuntauudistukseen liittyvästä kasvupalvelulaista, joka on aiheuttanut närää kaupungeissa.

Tuloksia vastuuministereiden neuvotteluista odotellaan lähiaikoina, mahdollisesti jo ensi viikolla.

Keskusta, kokoomus ja siniset eivät kuitenkaan ole vielä löytäneet ainakaan täyttä yhteisymmärrystä suurimmasta kiistakysymyksestä, suurten kaupunkien asemasta.

Kasvupalvelut ovat nykyisten Ely-keskusten ja TE-toimistojen järjestämiä yritys- ja työllisyyspalveluja, jotka hallitus aikoo siirtää maakuntien hoidettavaksi.

Lisää puhtia Vapaavuoren "kapinakokouksesta"

Kokoomus haluaisi Uudellemaalle luvatun erillisratkaisun lisäksi myös muille suurille kaupungeille järjestämisvastuun kasvupalveluista. Käytännössä tämä tarkoittaisi ainakin Turkua, Tamperetta ja Oulua.

Keskustelu sai lisää puhtia, kun Helsingin pormestarin Jan Vapaavuoren (kok.) lokakuussa koolle kutsumat 21 kaupunkia vaativat hallitusta muuttamaan kasvupalvelulakia.

Kaupungit haluavat pitää kasvuun ja elinvoimaan liittyvät asiat nykyistä laajemmin omissa käsissään.

– Isommissa kaupungeissa ovat koulutusjärjestelmät sekä elinkeinopolitiikan ja työllisyyspolitiikan instrumentit. Silloin olisi luonnollista, että kasvupalvelut hoidetaan siellä, missä ovat myös työvälineet, sanoo kokoomuksen eduskuntaryhmän puheenjohtaja Kalle Jokinen.

Uudellemaalle sovitussa erillisratkaisussa työllisyys-, elinkeino- ja maahanmuuttajapalveluiden järjestämisvastuu on pääkaupunkiseudun kuntien muodostamalla kuntayhtymällä.

Sinisiä kokoomusvisiot eivät miellytä

Lakiesityksestä neuvottelevat elinkeinoministeri Mika Lintilä (kesk.), oikeusministeri Antti Häkkänen (kok.) ja työministeri Jari Lindström (sin.), jotka ovat käyneet keskusteluja tälläkin viikolla.

Keskustasta kerrotaan, että ratkaisu on jo lähellä.

Keskustassa uskotaan siihen, että puolueet löytävät kompromissin, jossa on huomioitu sekä lausuntokierroksen palaute että riittävästi suurten kaupunkien näkökulma.

Helsingin Sanomat (siirryt toiseen palveluun) on aiemmin kertonut, että keskustalle voisi sopia malli, jossa jokainen maakunta saisi itsehallintonsa nimissä sopia työnjaon alueensa kaupunkien kanssa.

Ylen tietojen mukaan sinisiä kokoomuksen visiot eivät miellytä.

Sinisissä katsotaan, että kokoomuksen malli pirstaloisi järjestelmää, kun järjestämisvastuu olisi osassa maata kunnilla ja osassa maakunnilla. Puolue pelkää sen johtavan hallintohimmeliin.

Esimerkiksi työministeri Jari Lindström (sin.) on katsonut MTV:n Nettivieras-kolumnissaan (siirryt toiseen palveluun), että sekamalli "johtaisi väistämättä monimutkaiseen hallintohimmeliin ja heikentäisi työttömien yhdenvertaista kohtelua".

Sinisissä uskotaan kompromissiin, jossa ei puututa järjestämisvastuuseen, mutta jolla otetaan muilla keinoin kunnat paremmin huomioon kasvupalveluissa.